Comedia romantică „Oh, Ramona!", în regia Cristinei Jacob, este disponibilă începând de sâmbătă dimineață în 190 de țări prin intermediul platformei globale Netflix, după a stabilit recorduri în cinematografe, cu 260.531 de spectatori în cele 12 săptămâni în care a rulat pe marile ecrane românești.

„După apariția în cinematografe, unde este full experience, este posibil ca filmul să fie lansat și pe Netflix”, spunea regizorul Cristina Jacob la premiera filmului. De pe 1 iunie, pelicula este disponibilă, împreună cu filmele anterioare ale cineastei, atât pentru utilizatorii platformei în România, cât și la nivel global.

Despre aparitia filmului pe Netflix, regizorul Cristina Jacob spune: „Mă bucur să știu că filmul ajunge în toată lumea, la toți adolescenții, în toate limbile lumii, pentru că acest film l-am facut despre și pentru ei. Netflix asta reușește să facă, să ajungă, fără bariere de timp și spațiu, în casele tuturor”.

Scenaristul Andrei Ciobanu, autorul cărtii după care s-a făcut filmul, adaugă: „Mi se pare ceva incredibil și mă bucur mult că se întâmpă acest parteneriat cu Netflix, fiindcă în acest moment, în ceea ce înseamnă piața de filme pe online, este cel mai fain lucru care ți se poate întampla. Oricum, mie încă mi se pare de necrezut ca de la o postare pe Facebook acum 5 ani, s-a ajuns astăzi la această discuție. E un sentiment minunat. Sperăm să se uite cât mai mulți oameni la el”.

Comedia „Oh, Ramona!” este ecranizarea bestsellerului românesc autobiografic „Suge-o, Ramona!”, de Andrei Ciobanu, care semnează și scenariul alături de Alex Coteț și Cristina Jacob. În viziunea și execuția regizorului, povestea devine un film fără limitări culturale, fără granițe geografice și lingvistice, pentru o generație care trăiește planetar experiențele irepetabile ale adolescenței.

Așteptată, deopotrivă, de fanii cărții lui Andrei Ciobanu și de cei ai filmelor „Selfie” și „Selfie 69″ ale Cristinei Jacob, comedia „Oh, Ramona!” a fost lansată în cinematografele din toată țara pe 14 februarie, de Ziua Îndrăgostiților iar de pe 1 iunie este disponibilă pe platforma Netflix.